arnastofnun/IGC-2024 huggingface dataset:
Spíttað um bæinn

Þegar stóru skemmtiferðaskipin voru hér um daginn, mátti sjá gamlingjana þeysa um gangstéttir á rafskutlum. Herramaður með snjallsíma og vindil sat keikur í einni slíkri og vantaði bara viskíglasið. Vélvirkið tók næstum ekkert pláss. Svo kom frú ein í rafknúnum Lazy Boy með hallanlegu baki. Það var glæsilegt að sjá. Svona heillatæki þurfa að koma í búðir, rafknúnir letistólar til að skeiða um miðbæinn. Kannski ætti ég bara að fá mér rafknúið og stillanlegt sjúkrarúm til að þeysa milli kaffihúsa. Það mundi spara húsakost í miðbænum og kannski spara pláss á spítalanum. Framtíðin er að taka við okkur, björt og fögur eins og veðrið sjálft.
Blessuð bílastæðin

Matarhúsið Marshall er á jarðhæð í háa gluggahúsinu úti á Granda, þar sem einu sinni var fiskverkun Bæjarútgerðarinnar. Hátt til lofts og vítt til veggja, útsýni á trukka og fiskikassa. Matreiðslan fremur slöpp, fiskitvenna dagsins hvorki ný né nógu lítið steikt. Fiskur dagsins á að vera fiskur dagsins. Þjónusta ekki útlærð, en hins vegar vingjarnleg. Hádegisseðillinn er með skemmsta móti og lítið spennandi. Efast um, að ég verði tíður gestur næstu vikur. Eru þó bílastæði næg, sem er að verða eitt af brýnustu atriðunum við val á veitingahúsi í borg kalins og saltstorkins reiðhjólafólks.
Tilskipun á Twitter

Trump lætur ekki undan síga. Allt gengur á afturfótunum í stjórn hans. Þar koma menn og fara eins og á járnbrautarstöð. Trump tekur ekkert mark á stjórnarskrá og lögum. Dreifir út marklausum tilskipunum eins og confetti á Twitter. Segist geta náðað sig sjálfur. Segir allt, sem segja þarf um karlinn. Hann er óður og þarf að fara á viðeigandi stofnun. Tapaði í þinginu um afnám sjúkratrygginga Obamacare. Næst sendir hann þingið sennilega heim með tilskipun á Twitter. Raunar er hann að bylta bandaríska stjórnkerfinu frá degi til dags. Þannig endar þetta með, að bandaríski herinn verður sendur í Hvíta húsið til að koma Trump í hvíta treyju.
Gerónýtur bransi

Hér á landi læra menn ekkert af alkalí, flötum þökum, raka og öðru mótlæti, sem einkennt hefur íslenzk hús um marga áratugi. Frágangur þræla úr Austur-Evrópu er tætingslegur, fagmennska á undanhaldi. Samt eru ný hús til sölu á uppsprengdu verði. Fimm herbergja blokkaríbúð á 200 milljónir, eruð þið viti fjær? Á sama tíma kostar svipuð fasteign á Spáni 20 milljónir. Ljóst er, að bransinn getur ekki séð þjóðinni fyrir nægu húsnæði á kurteisu verði. Það er ekki bransi, heldur þjófahópar. Að venju gerir ríkisstjórnin ekkert, flytur ekki inn norræn hús. Er í þriggja mánaða sumarfríi eftir verklausan vetur. Forsætis bara í gæsapartíum.
Slegist um stefnu

Slegist er um stefnumál Þjóðfylkingarinnar í málum hælisleitenda og félags flugvallarvina í málum Vatnsmýrar. Undir forustu Sigmundar Davíðs frá Tortola stal Framsókn báðum þessum málum í síðustu borgarstjórnarkosningum. Raunar líka í þingkosningunum í fyrra. Þjóðfylkingin fékk þá nærri ekkert fylgi. Það er þó til þarna einhvers staðar í landslaginu, um 5% alls í síðustu skoðanakönnun. Hafði þó öllu verið sópað upp af Flokki fólksins, sem fékk 6% og obbann af pólitískri umræðu í samfélaginu. Inga Sæland er nýja stjarnan í pólitík, stelur líka fátækum frá væntanlegum Sósíalistaflokki. Sagan gerist óskipulega framhjá formúlunum.
Bjart dómgreindarleysi

Dómgreindarleysi ráðherra Bjartrar framtíðar ríður ekki við einteyming. Enginn ráðherra hefur sætt öðrum eins ákúrum og ráðherra flokksins í heilbrigðismálum. Óttar Proppé virðist ekki fatta neitt af þessari gagnrýni og talar eins og hann sé á rölti hjá Kormáki og Skildi. Tízkumálin fara líka þversum hjá Bjartri Ólafsdóttur umhverfisráðherra. Segja varð henni þrisvar, að ekki væri við hæfi, að ráðherra auglýsti flík, áður en hún hætti að snúa útúr og fór að biðjast afsökunar. Björt framtíð á ekki og hefur aldrei átt neitt erindi í pólitík. Þar á bæ vottar ekki fyrir meðaldómgreind, svo sem sýna þau ráðherrar, Óttar og Björt.
Markaðshyggja er dauð

Í gamla daga trúðu sumir á kommúnisma. Þegar Sovétríkin brugðust, sögðu þeir: Kommúnismi er annað, kannski Albanía, Kína eða Maó. Sama gerist núna þegar sumir trúa á kapítalisma. Þegar Bandaríkin bregðast, segja þeir: Kapítalismi er annað, kannski nýfrjálshyggja, Sjálfstæðisflokkurinn, Viðreisn eða Singapúr. Í báðum tilvikum hefur aðeins eitt gerzt: Isminn reynist vera tálsýn. Sovétin voru röng. Og græðgi er ekki góð, þótt Hannes Hólmsteinn segi það. Samstarf er það, en ekki samkeppni, sem flytur fólk og þjóðir fram eftir vegi. Óbeizluð markaðshyggja leiðir alltaf fyrst til fáokunar og síðan til einokunar. Nú sjá þetta allir.
Takk, Jamie

Jamie Oliver búinn að opna á Borginni og slöngva geisla af heimsfrægð sinni yfir á gamla gleðihúsið. Enn nýtt útlit er komið á elzta matsal landsins. Ég er ekki frá, að þetta sé þeirra bezt. Hönnunin er alþjóðlegt brassière. Afgreiðsla úr eldhúsi afar sein, kúnnar orðnir óþolinmóðir. Risotto í innbökuðum kúlum, umvafið tómötum, olífum og chili, mjög gott og mjög Jamie. „Þorskur“ reyndist saltfiskur, örlítið ofeldaður, umvafinn tómötum og olífum. Jamie elskar tómata. Íslenzkir eru nákvæmari í eldunartíma fiskjar, þar hefur hann ekkert að kenna. Eitt af beztu eldhúsum landsins. Kærar þakkir, Jamie, og mundu að lækka verðið í hádeginu.
Sannur Varoufakis

Sjálfsævisaga Yanis Varoufakis er ein merkasta slík, sem ég hef lesið. Átti mikinn þátt í uppreisn Grikkja gegn fjárkröfum Evrópusambandsins. Lýsir atburðum eins og utangarðsmaður. Átti kost á að verða innvígður og innmúraður í alþjóðlega fjármálaklúbbinn fullorðinna, en hafnaði því í viðtali við Larry Summers. Varð viðskila við félaga sinn Alexis Tsipras í evrópska þjarkinu, sem hefur haldið Grikklandi á floti um árabil. Síðan varð Varoufakis einmana tígrisdýr á vinstri kantinum. Sífellt að minna á, að heiminum er stjórnað af peningagreifum, ekki pólitíkusum. Heiðarlegur og einlægur texti Varoufakis sýnir siðferðisgjaldþrot kapítalismans.
Að velja lit á hárið

Ein leiðin til að leysa vanda er að gera ekkert. Kannski fer vandinn eða gleymist að minnsta kosti. Þetta eru einkennisorð Bjarna Benediktssonar. Hann hóf ferilinn með því að afnema auðlegðarskatt. Að því loknu hefur fátt verið þaðan í fréttum. Ríkisstjórnin hefur 32,7 stuðning. Forsætis hefur falið fé í skattaskjóli eins og kollegi hans í Pakistan, sem sagði af sér. Bjarni Benediktsson segir aldrei af sér. Ætlar að þrauka út kjörtímabilið. Fækkar ráðherrafundum um helming til að draga úr ónæði. Tími hans fer í að velja lit á hárið. Ríkisstjórnin er lömuð og tveir stjórnarflokkanna án þingmannsfylgis í könnunum. Bjarni getur bara þraukað.
Fasteignabrask fólksins

Krónur og gjaldeyrir er sitt hvað. Séu tekjur þínar í krónum, sem sveiflast, geta þær hækkað og einkum lækkað í raunverulegum verðmætum, það er gjaldeyri. Sjóðum er brýnt að hafa eignir sínar frekar í gjaldeyri, því til langs tíma rís hann í verði. Til að spara gjaldeyri hafa stjórnvöld oft takmarkað yfirfærslur um tíma. Ekki núna, hagvöxtur er góður vegna ferðaþjónustu. Því er góður tími til að losa sig við eignir á ferðamannasvæðum, svo sem Reykjavík. Fénu má svo skipta yfir í evrur til að kaupa í staðinn eign í sólarlöndum. Nú er fasteignabóla nýsprungin á Spáni og margir farnir að hugsa sér að verja ellinni á hvítum og ljúfum ströndum.
Brotthvarf Birgittu

Birgitta Jónsdóttir segir þetta sitt síðasta kjörtímabil sem þingmaður. Það er óskemmtilegt að heyra. Hún var lengi helzti málsvari Pírata og tákn þeirra. Orð hennar og skrif ýttu til dæmis mér til stuðnings við flokkinn. Hún hefur verið næsta þögul undanfarið og látið öðrum um að taka við keflinu. Mér hefur fundizt skarð vera fyrir skildi. Mest þótti mér gaman, hversu hræddir íhaldskurfar voru við hana. Það er einmitt galli íslenzkra stjórnmála, hversu hrædd þjóðin er. Hún kýs heldur kvalara, sem hún þekkir, heldur en þá sem boða fögnuð nýrra tíma. Ég vona, að Birgittu snúist hugur og hún haldi áfram uppi merki framtíðarsýnar.
Hin hlýja ríkishönd

Einkabransinn hefur brugðizt þjóðinni í smíði fasteigna. Flest hús eru skemmd af alkalí, flötum þökum eða raka. Bransinn lærir ekkert af reynslunni. Ríkisrekin rannsóknastofnun byggingaiðnaðarins lögð niður og gerð að skúffu annars staðar. Yfir okkur eru að hellast tætingsleg hús, byggð án fagmanna af þrælum frá Austur-Evrópu. Þessi tætingur er síðan seldur á uppsprengdu verði og notaður sem viðbót við hótelmarkaðinn. Rétt er að bregðast við og þjóðnýta íslenzkan byggingaiðnað. Byggja glás af einingasmíðuðum blokkum með lyftum og stórum dyrum, svo fatlaðir geti búið þar, þótt námsfólk hafi efni á því. Hér þarf hina hlýju hönd ríkisins.
Flokkur gegn þjóðinni

Skoðanakönnun sýnir enn einu sinni, að við viljum ekki einkavæða Ríkisútvarpið. Jafnvel kjósendur Sjálfstæðisflokksins vilja það ekki, svo eindreginn er vilji þjóðarinnar. Þetta er eins og með heilsustofnanir. Yfirgnæfandi meirihluti fólks vill, að þær séu reknar af ríkinu og veiti ókeypis þjónustu. Lengi hefur þjóðin verið sammála um norrænu og þýzku mörkin á einkarekstri og opinberum rekstri. Bandaríska kerfið nýtur einskis stuðnings hér á landi. Sjálfstæðisflokkurinn er ekki að vinna samkvæmt vilja þjóðarinnar, þegar hann fjársveltir ríkisrekstur til að koma fyrir einkarekstri. Hann þjónar bara sérvitrum vilja ofsatrúarmanna.
Herða hengingarólina

Fyrir hálfri öld fór ég að skamma samtök og afurðastöðvar bænda fyrir þrælahald. Hvatti til, að bændur yrðu leystir úr hengingarólinni. Viðurkennt, að þeir stunda ekki atvinnuveg, heldur lífsstíl, eins konar félagslegt úrræði. Borga ætti þeim borgaralaun fyrir að vera til, en ekki til að gera neitt. Þeir mættu síðan selja afurðir án styrkja, uppbóta og niðurgreiðslna. Þá fékk ég kveðjuna: Óvinur bænda. Nú eru bændur enn í vanda í gamla kerfinu. Samtök þeirra benda þeim á að hjúfra sig að bönkum og sníkja lán. Samtökin vilja að venju hafa bændur til að fóðra afurðastöðvarnar. Hvetja því þá til að leyfa bönkunum að herða hengingarólina.
Leyndarmál bófaflokksins

Sí og æ heyri ég fréttir af misheppnuðum tilraunum þingmanna stjórnarandstöðunnar til að fá að sjá gögn, sem máli skipta. Ráðherrar og embættismenn þverskallast við að sýna leyndarskjöl. Þekktasta dæmið núna er uppreist æru helzta barnadólgs landsins, Roberts Downey, áður Róberts Árna Hreiðarssonar. Ekki fæst gefið upp, hver var hin „eðlilega meðhöndlun“ málsins. Hverjar voru forsendurnar. Hverjir voru hinir „valinkunnu meðmælendur“ Róberts. Þarna er mikill þagnarmúr ráðherra og embættismanna Sjálfstæðisflokksins. Bjarni Benediktsson faldi sig í sex vikur og kenndi að lokum látnum ráðherra um skandalinn. Enn er skrítna ærumálið leyndó.
Verð hækkar – ekki laun

Stóraukin eftirspurn veldur því, að gisting á Íslandi hefur hækkað í verði um 60% á tveimur árum, 2015-2017. Ekki virðast laun valda þessari hækkun. Kvörtunum til verkalýðsfélaga um vangreiðslur launa hefur fjölgað á þessum tíma. Unglingar og útlendingar fá ekki laun eftir samningum. Einkum eru frádráttarliðir notaðir eða starfsfólk talið vera sjálfboðaliðar. Verkalýðsfélög virðast ekki ráða við græðgi atvinnurekenda. Þurfa hjálp frá ríkisvaldinu, svo sem aðstoð lögreglunnar. Svipað er raunar að segja um byggingaiðnaðinn. Þar er víða útlendingum greitt lægra kaup en samningar gera ráð fyrir. Græðgi er svartur blettur á íslenzku atvinnulífi.
Róttæka miðjan

Góð pólitík er að vera róttæk/ur en íhald hvorki til hægri eða vinstri. Velja bara þá leið, sem samkomulag er um, að sé til bóta hverju sinni. Vera síðan nógu fljót/ur til að velja enn betri leið, þegar hún birtist. Ég kalla slíkt róttæka miðju. Það eru píratar. Stefna þeirra er byggð frá grunni á fundum í grasrótinni. Í kosningunum buðu þeir heilsteypta framfarastefnu. Hvorki sósíal né kapítal. Bar af kerfisflokkum til vinstri og hægri. Náði ekki fram að ganga, því að þjóðin er íhald. Hallar sér að þeim kvalara, sem hún er vönust. Það er bófaflokkurinn, sem heitir Sjálfstæðisflokkurinn. Sem magnar misrétti stétta og hirðir þjóðarauðinn.
Siðblindir pólitíkusar

Flestir pólitíkusar eru siðblindir. Ljúga að kjósendum, lofa og svíkja, það er siðblindingjum svo auðvelt. Þiggja prófkjörsfé af hagsmunaaðilum og gæta hagsmuna þeirra. Siðblindingjar og pólitíkusar eru sjálfhverfir, tillitslausir, lygarar fram í fingurgómana, án sektarkenndar, yfirborðslegir og sleipir. Skoðaðu texta þeirra í fjölmiðlum og sjáðu, hvernig þeir dansa til og frá og brosa framan í alla. Taka enga ábyrgð á gerðum sínum. Mundu, þegar Benedikt skýrði frá afnámi tíuþúsund króna seðilsins. Hrósaði sjálfum sér, en snérist á punktinum, er hann fattaði, að enginn vildi afnámið. Sagðist ekki einu sinni hafa lesið skjalið.
Í Róm eins og Rómverji

„Í Róm gerir þú eins og Rómverji“. Alþekkt spakmæli, sem flestir skilja. Þýðir, að á Íslandi hagar þú þér eins og Íslendingur. Hvar sem ég er í heiminum, fer ég eftir siðum þess lands. Það er sjálfsögð kurteisi. Ófært er, að hingað geti komið fólk, sem neitar að fylgja okkar siðum. Frægt er vesenið með erlenda ferðamenn á sundstöðum. Vilji þeir ekki hlíta vel upp settum reglum um hreinlæti, eiga þeir að láta sundstaði vera. Ættu að fá sekt að auki. Vilji múslimar ekki sætta sig við bílstjórn eða fararstjórn kvenna, á bara að skilja þá eftir. Sekta ætti þá að auki fyrir dónaskap við gestgjafalandið. Í mannasiðum gildir ekkert múlti-kúlti.
Ósýnilega huldufólkið

Ég efast um, að Bjarni Benediktsson, Benedikt Jóhannesson og Sigmundur Davíð Gunnlaugsson þekki nokkurn, sem hefur minna en milljón í ráðstöfunartekjur á mánuði. Efast um, að þeir eigi vin, sem hefur minna en tvær milljónir. Heimur þeirra endar í einni milljón. Annað telja þeir bara vera sögur upp úr Grimms ævintýrum, þegar fátækir voru til. Geta líka vísað til þess, að statistík miðja á íslenzkum excel-gröfum hafi það bara helvíti gott. Botninn er einhvers staðar úti í mýri, húsnæðislaus ungmenni, aldraðir, öryrkjar og sjúklingar. Þessir hópar dragast aftur úr við hverja hækkun í prósentum. Þetta er ósýnilega huldufólkið.
Verðlaunaðir æruleysingjar

Ýmsir menn með laskaða æru hafa fengið eins konar uppreist hennar, án þess að til skjalanna hafi komið valinkunnir heiðursmenn. Geir Haarde klúðraði kreppu út í algert bankahrun. Verðlaunaður með sendiherraembætti í Washington. Davíð Oddsson klúðraði öllu, sem hægt var að klúðra í Seðlabankanum. Hreinsaði bankann að innan af öllum gjaldeyri og kastaði í gjaldþrota Kaupþing. Verðlaunaður með ritstjórn Morgunblaðsins. Þeir ættu að sitja inni með þeim Sigmundi Davíð Gunnlaugssyni og Bjarna Benediktssyni. Sem földu fé sitt í skattaskjóli á aflandseyju. Sigmundur Davíð sagði þó af sér, en þjóðin verðlaunaði Bjarna með forsætisráðherrastól.
Ærulausir menn

Á ferli um internetið er rugl um, að Ríkisútvarpið hafi ekki haft gögn um aðild Sigmundar Davíðs Gunnlaugssonar að Panama-peningum. Útvarpið fékk þessi gögn að láni, en ekki gefins. Engin falsfrétt er, að Sigmundur Davíð er svo spilltur, að hann varð að segja af sér. Gögnin um Panama eru í eigu samtaka blaðamanna ýmissa landa um birtingu falinna gagna. Ókleift er að búa til einhvern nautaskít um, að fréttir upp úr þessum viðurkenndu gögnum séu falsfréttir. Nautaskíturinn er bara liður í tilraun til að laska Ríkisútvarpið og stétt blaðamanna. Sigmundur Davíð hefur alls enga æru, ekki frekar en Panama-félagi hans, Bjarni Benediktsson.
Svarað út í hött

Kvörtunum um verri stöðu heilbrigði og velferðar er aldrei svarað málefnalega af ríkisstjórninni. Upplýsingum um stóraukinn stéttamun hér á landi er svarað með góðri stöðu meðalfólks. Upplýsingum um stóraukinn veikindakostnað fólks er svarað með hækkun á krónutölu allra heilsuútgjalda milli ára. Upplýsingum um verri stöðu aldraðra, öryrkja og sjúklinga er svarað með góðri stöðu meðalfólks. Fréttum um uppsprengdan húsnæðiskostnað ungs fólks er svarað með hugleiðingum um fjölgun íbúða síðar. En fólk getur ekki haft húsnæði í góðvilja ráðherra. Og oftast er kvörtunum beinlínis svarað út í hött með bulli un, að forgangsraðað sé í þágu heilsu og velferðar.
Fokið í flest skjól

Fokið er í flest skjól manna eins og Donald Trump og Recep Tayyip Erdoğan. Trump hefur sent starfsfólki bandaríska landbúnaðar-ráðuneytisins skipun um að forðast orðið „loftslagsbreytingar“ í texta. Trump er einn fárra, sem ekki trúa vísindum um loftslagsbreytingar og telja sig vita betur. Hann er í stríði við staðreyndir, sem stinga í stúf við gráðugan vilja hans sjálfs. Erdoğan er að því leyti verri, að hann er kominn í stríð við allar staðreyndir. Hefur látið loka í Tyrklandi fyrir aðgang að alfræðibókinni Wikipedia á vefnum. Loka heimsins mestu og beztu uppsprettu þekkingar í heiminum. Telur sig geta flutt landið aftur til miðalda.
Rotturnar löngu flúnar

Nokkur ár eru síðan vitað var, að Costco kæmi til Íslands. Stjórnendur Haga hófu fyrir ári að losa sig við hlutafé í eigin fyrirtæki. Rotturnar vissu þá, að Bónus og Hagkaup mundu lenda í jarðskjálfta í sumar út af Costco. En lífeyrissjóðirnir, hvað gerðu þeir, aðaleigendur Haga? Þeir héldu áfram að kaupa hlutabréf í Högum, eins og enginn væri morgundagurinn. Hafa aldrei skilið, að umboðsmenn fólks verða að fara varlega í fjárfestingum. Alls ekki ana beint út fyrirsjáanlegt hrun. Það minnir okkur á, að núverandi eignarform og rekstrarform lífeyrissjóða er dautt. Það gengur ekki, að fábjánar höndli sem blindfullir með helztu eigur almennings.
Flakið dregið út

Davíð fer ekki í borgina. Endastöð í pólitík var 10% fylgi í forsetakosningunum í fyrra. Einnig var hann afleitur borgarstjóri í eldgamla daga. Þá voru monthús reist, ráðhús og Perla, en klóakið látið danka. Davíð taldi enga frægð felast í að koma klósettmálum borgarbúa í lag. Það þurfti Ingibjörgu Sólrúnu Gísladóttur til að sameina klóakið og reisa hreinsistöðvar úti við sjó. Hún gerði Reykjavík að nútíma hreinlætisborg. Davíð var síðasti borgarstjórinn, sem óð skítinn eins og í eldgamla daga, blessuð sé minning hans. Mikið ímyndunarafl þarf til að fara í kirkjugarðinn í Hádegismálum að draga út flakið af mislukkuðum borgarstjóra.
Ærulausir heiðursmenn

Í gamla daga réði ég fólk í vinnu. „Og svo er ég með tvo meðmælendur“, segir karl með hatt. Ég spyr hverja. Hann svarar: „Þeir vilja ekki láta nafns síns getið, en þeir eru annálaðir heiðursmenn.“ Brynjar Níelsson þingmaður á jafn einkennileg samtöl þessa dagana við fjölmiðlamenn. Hinn víðkunni sjálfstæðismaður Robert Downey, áður Róbert Árni Hreiðarsson, hefur fengið verjanda á alþingi götunnar. Brynjar veit nöfn þessara heiðursmanna úr Sjálfstæðisflokknum, en segir þau ekki koma okkur við. Allir sjálfstæðismenn eru heiðursmenn. Auðvitað eru þeir líka ærulausir fyrir að skrifa upp á Róbert og að vilja alls ekki, að við vitum það.
Stóra U-beygjan

Donald Trump hótar ekki bara kjarnorkuárás á Norður-Kóreu. Nú er hann einnig farinn að hóta Venezúela hernaði. Í kosningabaráttunni kvartaði hann yfir dýrum afskiptum Bandaríkjanna af umheiminum og vildi helzt einangra ríkið með múr. Er nú orðinn herskárri í orði en fyrirrennararnir. Hefur með því skapað óvissu og öryggisskort um heim allan. Auðvitað er- Norður-Kórea leiðindaríki, en það bætir ekki úr skák, að Trump fari að gaspra eins og Kim Jong Un. Það dregur líka úr mætti hótana, að standa ekki við þær. Þótt það sé að vísu skárra en að koma öllu í bál og brand. Verst er, að Bandaríkin hafa að mestu glatað vestrænni forustu.
Varðhundur kvótagreifa

Engin ástæða er til að vænta þess, að Vinstri græn muni styðja uppstokkun kvóta í sjávarútvegi. Helzti varðhundur kvótagreifa er Björn Valur Gíslason, varaformaður Vinstri grænna. Í gær hreytti hann ónotum í Björn Leví Gunnarsson alþingismann Pírata . Sá hafði fundið út, að íslenzkur þorskur tvöfaldast í verði frá íslenzkum markaði yfir í markaðinn í Grimsby. Það er þessi margfræga hækkun í hafi, sem kemur tugum milljarða árlega undan sköttum og skiptum í íslenzku samfélagi og hleður upp fé á reikningum í Panama. Björn Valur hefur ekki uppi neinar efnislegar varnir gegn málflutningi Björns Leví. Er latur og hreytir bara skætingi í hinn síðarnefnda.
App fyrir fórnarlömb

Fórnarlömb glæpa geta ekki lengur kært strax, heldur þurfa að panta tíma eftir helgi. Lögreglan segir þetta fela í sér aukna þjónustu við fórnarlömb. Ég efast um, að nokkur, sem þarf að þola, sé sáttur við þessa auknu þjónustu. Eftir helgi eru vitni farin, vegsummerki horfin eða máð, þýfi þegar selt á svörtum, o.s.frv. Enda er ástæða breytingarinnar önnur en þjónustulund. Hún er tilraun til að minnka fyrirhöfn með því að fækka skráðum glæpum. Löggan nennir þessu bara ekki. Almannatengill er fenginn til að útskýra letina sem aukna þjónustu. Boðað er „app“ einhvern tíma síðar til að fólk geti þá pantað viðtalstíma hjá löggunni.
Tvö pólitísk lík

Örvænting Sjálfstæðisflokksins í Reykjavík vex með hverjum mánuði, sem styttist til kosninga. Dagur B. Eggertsson borgarstjóri er farinn að milda andstöðuna við einkabílinn. Þá er farið viðamesta kosningamál Flokksins. Örvæntingin gengur svo langt, að farið er að tala um að sækja Davíð heitinn upp í Hádegismóa. Svipað ástand er hjá restinni af Framsókn, sem skiptist í tvennt milli tveggja valkyrja með og móti múslimum. Örvæntingin gengur svo langt, að farið að tala um að fá sjálfhverfa siðblindingjann aftur frá Tortóla. Fari þessi tvö pólitísku lík í framboð í Reykjavík, má fullyrða um langlífi núverandi meirihluta í borginni
Evrópska mamman

Eftir tiltölulega jafna stöðu þýzku flokkanna í vor, hefur Angela Merkel aukið bilið í sumar. Hefur núna fjórtán prósentustig yfir Martin Schulz kratanna. Það er talið stafa af, að þýzkir kjósendur meti staðfestu og öryggi umfram önnur atriði í pólitík. Heribert Prantl, leiðarahöfundur Süddeutsche Zeitung, segir það vera „vegna þess að hún er ekki sturluð, heldur hæf og reynd.“ Leiðtogar um allan heim, með Donald Trump í fararbroddi, láta eins og fífl og eru fífl. Frú Merkel er eins og klettur í hafi pamfílanna. Hún siglir ekki bara Þýzkalandi, heldur líka evrunni og Evrópusambandinu, um lífsins ólgusjó. Evrópska mamman.
Stolið með krónufikti

Sveiflur krónunnar valda óróa við áætlanir um framvindu fyrirtækja. Þegar gengi hennar hækkar, fást færri evrur fyrir vörur þeirra og þjónustu. Þegar gengið lækkar, fást fleiri evrur, en krónur starfsfólks lækka í verðgildi. Vandinn er fólginn í hinum miklu sveiflum, sem sumpart stafa af smæð gjaldmiðilsins og sumpart af fikti Más í Seðlabankanum. Bezt væri að hafa hér fastan gjaldmiðil, evru, eða fasta gjaldmiðla, evru og dollar. Okkar myntir í erlendum viðskiptum ættu að vera það líka í innlendum. Evran hefur staðizt sveiflur í Evrópu. Fikt með íslenzku matador gervipeningana er bara aðferð til að stela fé af fólki.
Ræflarnir gengu út

Fjórir stjórnarþingmenn stjórnskipunarnefndar gengu út í skelfingu, er þeim var gefinn kostur á að sjá nöfn valinkunnra meðmælenda með uppreist æru barnaníðings Sjálfstæðisflokksins. Settu hendur fyrir augu og þutu af fundi til að þurfa ekki að afbera nöfnin. Og þurfa ekki að afbera, að aðrir viti, að þeir viti nöfnin. Nefndin er því orðin óstarfhæf, þar sem hálf nefndin vill ekki vita, hvert er umræðuefni hennar. Þannig er komið stuðningi Sjálfstæðisflokksins við frægasta barnaníðing sinn. Upplýsingar eru tíndar ein og ein úr þvergirðingi ráðuneytis. Ósannaðar fullyrðingar út í loftið eru bornar fram níðingi flokksins til varnar.
Á allra vitorði

Af texta fólks á pappír og vef sést, að frá hruni hefur nánast öll þjóðin áttað sig á stéttaskiptingu landsmanna. Hugmyndir síðustu aldar um stéttlaust samfélag hafa hrunið. Fólk er farið að sjá, að allur hagvöxtur fer í að bæta hag hins eina prósents sem gnæfir á toppi píramídans. Þeir, sem skipa neðstu 10% eigna- og tekjuskalans, bera skertan hlut frá borði. Þetta er hinn napri sannleikur á einu mesta hagvaxtarskeiði sögunnar. Með auknu ríkidæmi hefur þjóðin ekki lengur efni á ókeypis heilsu og menntun. Aðgerðir ríkisstjórna hafa einkum stefnt að meiri stuðningi við 1)skattsvik, 2)hækkun í hafi og 3)verðlaunuð skil á þýfi.
Endalaus hækkun í hafi

Meðan auðgreifar koma fé undan hagkerfinu yfir í skattaskjól á aflandseyjum, er hér klofið þjóðfélag. Hækkun í hafi er aðferðin. Vörur hækka í hafi í inn- og útflutningi. Frá ómunatíð hafa heildsalar tekið umboðslaun erlendis. Álfabrikkur hækka báxít á leið til Íslands og greiða endalausar þóknanir til erlendra pabba. Ferðaþjónustan er nánast skattfrjáls. Pólitíkusar og skattayfirvöld gera aldrei neitt í þessum málum. Afleiðingin er að hundruð milljarða koma árlega ekki fram í hagkerfinu og ríkið verður af tugum ef ekki hundrað milljörðum í sköttum. Hér þarf að innheimta árlega hundrað milljarða í auðlindarentu. Og handrukka skatta.